Yggdrasil+5

Årstall: 2006 Utgivelsessted: Norge Forlag: Aschehoug & Co Sjanger: Læreverk, naturfag Sidetall: 207 Redaktør: Tone Bay Billedredaktør: Nina Hovda Johannesen Grafisk formgiver: Form til fjells as Layout: Form til fjells Omslag: Tor Edvin Strøm
 * Yggdrasil. Naturfag for 5.trinn**

//Yggdrasil // inspirerer, pirrer nysgjerrigheten og forskertrangen. Stikkord for verket er aktivitet og undring. Grunnboka differensierer i vanskelighetsgrad, språk og tekstmengde. Hvert emne har klare mål, og avsluttes med «Innspurten» hvor trådene samles. Nytt i verket er arbeidsboka //Forskerspiren// som har praktiske og enkelt gjennomførbare oppgaver

Av Randi Einarsen

Med denne læreboka er det absolutt mulig for en lærer å differensiere undervisningen. Boka er delt i oversiktlige deler; først introdusjon til emnet, hvor læringsmålene og sentrale ord står listet opp. Dermed kan både lærer og elever vite hvor de skal og hvilke ord det er nødvendig å forklare spesielt. Etter introdusjonsdelen kommer ”rødt” fagstoff. Her er det mest sentrale i emnet forklart. Noen av elevene vil klare seg med dette. På sidene her finnes ordforklaringer i brune ruter og lyseblå ruter med artige ting å vite. Deretter følger oppgaver; først noe som skal gjøres praktisk, deretter oppgaver for å sjekke om en husker lærestoffet og til sist noe å gruble over, d.v.s. oppgaver uten entydige svar. Elever som har større lese- og arbeidskapasitet, kan bryne seg på det ”gule” lærestoffet. På disse sidene er det mer tekst og mer informasjon å holde rede på. For de aller mest interesserte og raskeste finnes det ”blå” sider. Her økes både tekstmengden og vanskelighetsgraden på oppgavene. Til slutt i kapittelet kommer ”Innspurten” som består av en quiz for alle, og hvor en sjekker at læringsmålene faktisk er nådd. Bakerst i boka finnes fasit til quizene, ordforklaringer og et godt stikkordregister. Foran i boka blir elever og foresatte forklart hvordan boka er bygd opp og hvordan de ulike fargekodene fungerer. Jeg synes dette er en svært oversiktlig og god bok å jobbe etter. Den gir god balanse mellom praktiske aktiviteter og arbeid i boka, og er tydelig på hva elevene skal lære.

Randi Skulstad